แบงก์ยันวางเครื่องอีดีซีเสร็จ4แสนเครื่องปี’60
กรุงไทย พร้อมวางเครื่องอีดีซีตามนโยบายรัฐ รอแค่ทีโออาร์ชัดเจน ยันวางอีดีซีหน่วยราชการเสร็จตามกำหนด ก.ย. 2560 และครบ 4 แสนเครื่องในปี 2560
23 ก.ย. 2559

กรุงไทย พร้อมวางเครื่องอีดีซีตามนโยบายรัฐ รอแค่ทีโออาร์ชัดเจน ยันวางอีดีซีหน่วยราชการเสร็จตามกำหนด ก.ย. 2560 และครบ 4 แสนเครื่องในปี 2560
นายทรงพล ชีวะปัญญาโรจน์ รองกรรมการผู้จัดการใหญ่ สายงานบริหารจัดการทางการเงินเพื่อธุรกิจ ธนาคารกรุงไทย เปิดเผยว่า ธนาคารร่วมกับธนาคาร 5 แห่งในกลุ่ม เตรียมวางแนวทางการติดตั้งเครื่องรับบัตรเดบิต (อีดีซี) และโครงสร้างค่าธรรมเนียม ตามนโยบายพัฒนาระบบชำระเงินอิเล็กทรอนิกส์ (เนชั่นแนล อี-เพย์เมนต์) ของรัฐบาล ที่คาดว่าจะเริ่มติดตั้งเครื่องอีดีซีได้ในปลายปีนี้
อย่างไรก็ดี เบื้องต้นวางกรอบโครงสร้างการคิดค่าธรรมเนียมไว้แล้ว แต่ยังสรุปเป็นตัวเลขไม่ได้ เนื่องจากต้องเจรจากับผู้ประกอบการระบบชำระเงินต่างชาติ เช่น วีซ่า และมาสเตอร์การ์ด เพื่อให้ลดอัตราค่าธรรมเนียมลง จูงใจผู้ประกอบการร้านค้ารับบัตรในการติดตั้งเครื่องอีดีซี คาดว่าจะสรุปค่าธรรมเนียมได้ทันก่อนทีโออาร์การวางเครื่องอีดีซีออกมา
ทั้งนี้ มั่นใจว่าจะสามารถวางเครื่องอีดีซีได้ตามแผนที่กระทรวงการคลังกำหนด ซึ่งร่างทีโออาร์เบื้องต้นได้กำหนดเปิดรับผู้ประกอบการไม่เกิน 2 ราย ติดตั้งเครื่องอีดีซีประมาณ 4 แสนเครื่อง ในพื้นที่เป้าหมาย ได้แก่ ในหน่วยงานราชการและรัฐวิสาหกิจ ติดตั้งภายในเดือน ก.ย. 2560 ในธุรกิจที่เป็นนิติบุคคลจดทะเบียนกับกระทรวงพาณิชย์ที่รับเงินสด และบุคคลประกอบการหรือกลุ่มเอสเอ็มอีรายย่อย ติดตั้งภายในสิ้นปี 2560